Szpanijo, Krōlestwo Szpanije (szp. "Reino de España", gal. "Reino de España", kat. "Regne dEspanya", arag. "Reino dEspaña", bask. "Espainiako Erresuma", okc. "Regne dEspanha", ast. "Reinu dEspaña") – nojwiynkse ze trzech państw położōnych na Pōłwyspie Iberyjskym. Na zachodzie Szpanijo mo granica s Portōgalijōm, na połedniu ze Gibraltarym kery noleży do Wielgij Brytanije, a bez Ceuta a Melilla zy Marokym. Na pōłnocy, bez Piryneje, krej graniczy ze Francyjōm a Andorōm. We skłod Szpanije włażōm tyż Baleary na Strzōdziymnym Morzu, Kanaryjske Wyspy na Atlantyckim Ôceanie a tak mianowane "terytoryja suwerynne" (szp.: plazas de soberanía), we skłod kerych włażōm dwia szpanielske bamberstwa we Pōłnocnyj Africe, Ceuta i Melilla, a roztoliczne niypōmiyszkane wyspy po sztrzōdziymnōmorskij strōnie Gibraltarskij Wynżyźnie, take kej Chafaryny, Alborán abo Perejil. Do Szpanije, a gynau do Katalōnije, noleży tyż ôtoczōne bez terytoryjōm francuske miasteczko Llívia. Szpanijo tajluje sie na 17 autōnōmicznych spōlnotōw ("Comunidades Autónomas"), kere majōm szyroko autōnōmijo (uosobliwie jeli chodzi ô edukacyjo, dowki atp.), a dwa autōnōmiczne sztady ("Ciudad Autónoma"). Intygralnōm tajlōm Szpanije sōm tak mianowane szpanielske bamberstwa we Pōłnocnyj Africe. Autōnōmiczne spōlnoty Szpanije tajlujōm sie na 50 prowincyjōw. Szpanijo je człōnkym Ojropejskij Unije a NATO.